Tihtipeale on taimerakus mitu vakuooli, millest üks täidab näit. säilitusfunktsiooni, teine käitub aga lüsosoomina. Vakuooli eraldatakse ka aineid, mis on tsütoplasmas suures hulgas kahjulikud. Näit. ka Na+ pumbatakse tsütoplasmast vakuooli. Vakuool täidab ka tähtsat homeostaatilist funktsiooni. Kui väliskeskkonnas muutub pH happeliseks, on H+ vool tsütoplasmasse puhverdatud nende pumpamisega tsütoplasmast vakuooli. Erinevate taimeliikide vakuoolides leidub väga erinevaid aineid, näit. kautsuk, oopium, küüslaugu ebameeldivat lõhna tekitavad eeterlikud õlid. Vakuooli ülesanne on ka osmootse gradiendi säilitamine juhul kui väliskeskkonnas muutub ioontugevus - vastuseks sellele vakuoolis kas lagundatakse või resünteesitakse polümeere (polüfosfaate). Osa produkte, mida vakuoolis säilitatakse, omab metaboolset tähendust. Sukulentsed taimed avavad oma õhulõhed ja seovad CO2 öösel, muutes ta õunhappeks,mida säilitatakse vakuoolis. Päeval konverteeritakse see valguse käes suhkruks. Mõningaid valke säilitatakse pikka aega seemnete säilitusrakkude vakuoolides. Kui seeme hakkab idanema, siis valgud hüdrolüüsitakse ja aminohapped kasutatakse uute rakkude elutegevuseks. Mõned vakuoolis säilitatavad ained on seotud taime spetsiifiliste kommunikatsiooniliste eripäradega. Näit. antotsüaanid kroonlehtedes, mis põhjustavad spetsiifilisi värvumisi; ning mürgised alkaloidid, mis kaitsevad taime ärasöömise vastu.